
Annotatsiya: maqolada dunyo miqyosidagi globallashuv davrida axborot vositalari ta’sirining o‘ziga xos yadrosiga ega bo‘lgan matbuot, radio, kino, televideniye va internet vositalarining shiddat bilan va kuchli rivojlanishining muloqot tabiatiga ta’siri xususida fikr yuritiladi. 
Kalit so‘zlar: muloqot, media, mediamuloqot, medialingvistika, muloqot xulqi, televideniye nutqi, nutqiy talablar. 
Аннотация: В статье рассматривается влияние стремительного и мощного развития средств массовой информации, таких как печать, радио, кино, телевидение и интернет, обладающих особым ядром воздействия в условиях глобализации, на природу общения. 

Bugungi ommaviy axborot vositalari - matbuot, radio, televideniye, kino, Internet muloqotiga nisbatan Media atamasi qo‘llanayotgani bejiz emas. Chunki ularda so‘z (verbal), harakat (noverbal) rasm, ovoz, musiqa, audio va videotasvir – barcha vositalar uyg‘unlashib “yagona semiotik ansamblni tashkil qiladi” [Володина М. Н. 2008, 56]. Ushbu ansambl turli xil semiotik tizimlarning materiallaridan iborat bo‘lib, medianing mustahkamlovchi, birlashtiruvchi xarakteri orqali shakllantiriladi. 
Media - Toronto muloqot nazariyasi maktabining asosiy atamasi. Bu lotin tilidan olingan medium so‘zining ko‘plik shakli bo‘lib, "o‘rta" yoki "vositachi" degan ma’noni bildiradi [https://ru. wikipedia. org/wiki/Медиа]. 
Hozirgi vaqtda kommunikatsiya vositalari ma’lum bir iste’molchiga axborot xabarini u yoki bu shaklda yetkazish uchun xizmat qiluvchi texnologik vositalar va aloqa usullarining butun majmuasini o‘z ichiga olgan keng tushunchadir: matn, musiqa, tasvir. 
XXI asrning dunyo miqyosidagi globallashuv davrida jamiyat ongida olamning yaxlit manzarasini yaratishda axborot vositalari ta’sirining o‘ziga xos yadrosiga ega bo‘lgan matbuot, radio, kino, televideniye va internet vositalarining shiddat bilan va kuchli rivojlanishi yangi fan – Media, tilshunoslikda esa muvofiq tarzda Medialingvistikaning paydo bo‘lishiga olib keldi. Zero, Medialingvistika mustaqil yo‘nalish sifatida mediamuloqotning shakllanishi va taraqqiyoti, o‘ziga xos xususiyatlari, mezon va tamoyillari, mediamatn – mediadiskurs dialektikasi va bunda inson omilini o‘rganish kabi qator masalalarni tadqiq qilishni o‘z zimmasiga ola boshladi. 
Tilshunos olim D. Rustamov muloqotning tarkibiga ko‘ra ikki turini: nutqiy muloqot va mediamuloqotni farqlaydi [Рустамов Д. А. 2021,18]. Shu nuqtai nazardan qaralganda, Medialingvistikaning ob’yekti, so‘zsiz, mediamuloqotdir. Shunday ekan, demak, televideniye tili haqida gap borganda ham mediamuloqot nuqtai nazaridan yondashiladi. 
So‘zlovchi ma’lum bir axborotni tinglovchiga uzatish uchun kerakli til materialidan foydalanadi. Ya’ni tilsiz jamiyat ham, jamiyatsiz til ham bo‘lmaydi. Muayyan til jamiyatda to‘plangan bilimlarni ifodalashga xizmat qiladi, ular til belgilari orqali taqdim etiladi. Tilning boshqa semiotik tizimlardan asosiy farqi shundaki, uning kognitiv funksiyasini reprezentativ funksiyasidan ajratib bo‘lmaydi. Til tashuvchilari tomonidan idrok etilgan tushuncha va ma’lumotlar til belgilari shaklida kodlanadi va uzatiladi, tinglovchi tomonidan esa dekodlash orqali qabul qilinadi. Bu jarayon ma’lumotni bir vositachidan ikkinchisiga o‘tkazish hamda uni vaqt va makonda saqlash imkonini beradi. Binobarin, til nafaqat belgi tizimi, balki ma’lum bir tilda so‘zlashuvchi shaxsning ijtimoiy rivojlanishini o‘ziga xos tarzda muvofiqlashtiruvchi vosita hamdir. 
Zamonaviy tadqiqotlar nuqtai nazaridan, bilim insonning tashqi dunyo bilan o‘zaro ta’sirida axborotni qayta ishlash natijasida ta’sir qiluvchi kognitiv shakllanishlar hisoblanadi [Володина М. Н. 2008, 56]. Bilimlar inson xotirasida tushunchalar shaklida saqlanadi. Til esa vosita bo‘lib, uning yordamida insonning fikrlash tarzini belgilaydigan tushunchalar shakllanadi. Shu tariqa, til orqali bilish jarayoni inson atrofidagi voqelikning yaxlit, mazmunli talqinini ifodalovchi olam tasvirini yaratishga yordam beradi. 
D. Rustamovning fikriga ko‘ra, antropotsentrik tamoyillarning faollashuvi natijasida ma’lum bir xalqning muloqot me’yorlari va an’analari ushbu xalqning nutqiy faoliyati tavsifini ifodalashi nuqtai nazaridan muloqot xulqi tushunchasi shakllandi. Olim I. A. Sternin fikrlariga tayangan holda muloqot xulqi me’yorlarini quyidagicha tasniflaydi:
1) umummadaniy me’yorlar;
2) situativ me’yorlar;
3) jamoaviy me’yorlar;
4) individual me’yorlar;
5) umuminsoniy me’yorlar [Рустамов Д. А. 2021, 22]. 
“Muloqot xulqi” tushunchasi shaxsning aql-idrok xususiyatlari ko‘rsatkichi sifatida zarur va muhim shartlardan biri bo‘lib, nutqiy faoliyat uchun mezonlar yig‘indisi deyish mumkin. T. G. Vinokurning fikricha, “muloqot xulqi insonning jamiyatdagi tashrif qog‘ozi sifatida lingvistik va ekstralingvistik omillarning muntazam o‘zaro munosabatlarini namoyon etadi” [Винокур Т. Г. 1993, 29. ]. 
R. V. Pazuxin muloqot xulqini quyidagicha tavsiflaydi: ". . . so‘zlashuvchilar jamoasining muayyan sharoitlardagi ma’lum bir ijtimoiy tuzumda lingvistik mavjudligining o‘ziga xos xususiyatlarini aks ettiruvchi nutqiy harakatlaridir" [Пазухин Р. В. 1979, 42-50. ]. 
I. P. Grays I. Kantning fikrlariga tayanib, muloqot muvaffaqiyatini ta’minlovchi postulatlarning to‘rt toifasini belgilaydi:
1. Miqdor qoidasi – ifoda planida uzatiladigan ma’lumotlar joriy maqsad uchun zarur bo‘lgan miqdorda bo‘lishi kerak. 
2. Sifat darajasi – uzatilayotgan axborot imkoni boricha, haqqoniy bo‘lishi kerak. 
3. Muvofiqlik – muloqot mavzuga mos kelishi kerak. 
4. Aniqlik – ifodada suhbatdosh uchun tushunarsiz narsalar bo‘lmasligi kerak [Грайс Г. П. http://kant. narod. ru/grice. htm]. 
Muloqot xulqi talablariga rioya qilish ommaviy axborot vositalari xodimlari, xususan, teleboshlovchilar uchun juda muhim markaziy ko‘rsatkich hisoblanadi. Bu borada zamonaviy tadqiqotchilar orasida turlicha yondashuvlar mavjud. 
V. V. Slavkin “Kriterii stilistiko-rechevogo professionalizma jurnalista” (“Jurnalist kasbiy mahoratining nutqiy-stilistik mezonlari”) maqolasida zamonaviy media amaliyoti nutqiy birliklarning qo‘llanilishi borasida juda ko‘p narsa berishini, jurnalistlar ma’lum bir so‘zga xos bo‘lgan turli xil ma’no qirralarini hisobga olmasliklariga ko‘plab misollar mavjudligini ta’kidlaydi. Masalan, o‘z mashinasida 6 yoshli bolani urib yuborgan ayolga nisbatan "avtoledi" nomining qayta-qayta qo‘llanilganligi o‘ta qo‘pol holat bo‘lganligi, malakali jurnalist va tilshunos YElena Kovachich bu holni "havaskorlik virusi" sifatida baholaganligini aytib o‘tadi [Славкин В. В. 2017, 21-23. ]. Sababi, ledi - inglizcha ladyning o‘zlashgan shakli bo‘lib, xonim, beka kabi iltifot mazmunidagi murojaat birligi hisoblanadi. 
Afsuski, o‘zbek OAVlarida ham shunga o‘xshash nutqiy me’yor buzilishlarini ko‘plab kuzatishimiz mumkin. ijtimoiy tarmoqlarda mana bunday e’tirozlarning paydo bo‘layotgani ham bejiz emas:
“Kabi”ni “kabiy”, “maqola”ni “moqola”, “oson”ni “onson”, “iltimos”ni “ыltimos”, “ehtiyoj”ni “ixtiyoj”. . . deb gapiradiganlar qanday qilib millionlar ko‘z o‘ngida teleboshlovchilik qilib yuribdi? (“Feysbuk”dan)
Agar millionlar minbari bo‘lgan televideniye nutqida adabiy til me’yorlari hamda muloqot xulqi me’yor va shartlarga rioya qilinmasa, bu tilga, millatga hurmatsizlik deb qaralishi kerak. Zero, Alisher Navoiy hazratlari aytganidek, Tilga e’tiborsiz, elga ixtiyorsiz. 

